Fiskere som kom over vrakdelen tauet den inn til et fiskemottak i Båtsfjord i Finnmark. Der ble den gjenstand for stor nysgjerrighet blant de ansatte.

– Vi lurte fælt på hva det var for noe mens den ble tauet inn, og da vi kom nærmere tenkte vi at det var underdelen av motoren til en stort fly, sier Kim Digernes som har tatt bilder av vrakdelen og lagt det ut på Facebook.

Vet du hva dette er? Kom med innspill på vår Facebook-side, eller send en mail til oss!

Vrakdel tauet inn til Båtsfjord. Foto: Kim Digernes

Laster Twitter-innhold Kunne ikke laste innhold, men du kan gå til twittermeldingen.

Satellitt? Missil?

Dermed er det mange som har hevet seg med i spekulasjonene rundt hva det uidentifiserte objektet kan være.

– Først lurte jeg på om det kunne være en del fra et fly som hadde styrtet. Men samtidig var det jo rart at det ikke var noen som hadde meldt noe savnet.

– En kar jeg snakket med mente at det kunne være en del av en kapsel til et missil som er skutt opp. En annen foreslo at det er en del fra en satellitt, ramser Digernes opp.

Uidentifisert vrakdel. Foto: Kim Digernes

– Aner ikke hva det kan være

Politiet har vært og sett på vrakdelen, uten å komme nærmere noe svar.

– Det vi vet er at det er funnet vrakdeler i skipsleia i sjøområdet utenfor Båtsfjord. Vi har tatt det inn til land, men vi har ikke klart å finne ut hvor vrakdelene kommer fra, sier operasjonsleder i Øst-Finnmark politidistrikt, Henning Robertsen.

– Det er ikke meldt om noen savnede fartøyer noen steder. Det må være biter fra et eller annet som har drevet rundt en stund.

– Men hva det kan stamme fra?

– Tja, skipsfart, luftfart, romfart eller undervannsfart? sier Robertsen.

Vrakdel tauet inn til Båtsfjord. Foto: Kim Digernes

Etterforskes ikke

Hovedredningssentralen har ikke fått inn melding om noen savnede fartøy.

– Siden vi ikke har noen savnetmeldinger, anser vi oss ferdige med saken, sier Robertsen.

Politiet har vært i kontakt med Havarikommisjonen, men heller ikke de går videre med saken.

NRK har snakket med Widerøe, og vist bildene, og flyselskapet bekrefter at delen ikke stammer fra deres fly.

Kim Digernes gir imidlertid ikke opp, og håper å kunne finne svar på hva slags fartøy vrakdelen kommer fra.

– Jeg kjenner en flytekniker jeg skal sende bildene til, sier Digernes håpefullt.